सामान्यतः ४० वर्ष उमेर पार गरेकालाई प्रौढ भन्ने गरिन्छ । नेविसंघ हो या प्रौढ संगठन हो भन्ने कुरा छुट्याउन गाह्रो हुन थालेपछि आगामी १२ औं महाधिवेशनबाट लागू हुनेगरी ३२ वर्षको उमेर हद तोकिएको छ । यसपटक भने ४० नाघेकाहरूको नै केन्द्रीय समितिमा बाहुल्यता हुने देखिएको छ । यद्यपि तनहुँका ताराबहादुर थापालगायतका केही युवा नेताहरूले ‘अन्डर २५’ को अभियान चलाएका छन् । पाएसम्म २५ वर्ष ननाघेका उम्मेदवारलाई मत दिने अभियान आफूहरूको रहेको उनीहरूको भनाइ छ । तर कुल महाधिवेशन प्रतिनिधिमध्ये २५ वर्षमुनिको संख्या ५ प्रतिशतभन्दा कम रहेका कारण र २५ वर्ष उमेर ननाघेका उम्मेदवारहरूको संख्या पनि ५ प्रतिशतभन्दा कम रहेका कारण आफ्नो अभियान सफल हुने कुरामा भने उनी त्यति आशावादी छैनन् ।
